SKRIFTLIG FORESPØRGSEL E-3452/00

af Giovanni Pittella (PSE) til Kommissionen

(7. november 2000)

Om: Årsberetning om narkotika

For få dage siden blev årsberetningen for 2000 om narkotikasituationen i Den Europæiske Union offentliggjort. Den frembyder en første gunstig lejlighed til at vurdere resultaterne af den strategi for perioden 2000-2004, der blev vedtaget på Det Europæiske Råds møde i Helsinki i 1999.

Blandt de konklusioner, der er anført i beretningen, er følgende:

- cannabis er stadigvæk det mest udbredte euforiserende stof i EU; mindst 45 mio. europæiske borgere har prøvet det mindst en gang; det er det euforiserende stof, der oftest er årsag til narkotikarelateret kriminalitet, og det er særlig udbredt blandt unge;

- amfetaminer og ectasy er de næstmest udbredte stoffer, og de anvendes i vide kredse lige fra store diskoteker til mindre og mere decentraliserede tilholdssteder;

- anvendelsen af kokain breder sig til en mere udstrakt del af befolkningen;

- heroin konsumeres først og fremmest af voksne med alvorlige sociale, psykiatriske og helbredsmæssige problemer;

- antallet af tilfælde af HIV og hepatitis B og C blandt narkomaner, der indtager narkotika intravenøst, synes at forblive stabilt;

- i mange europæiske lande tilsigter foranstaltningerne til bekæmpelse af narkotikaproblemer i højere grad en begrænsning af efterspørgslen end en begrænsning af udbudet, og de er baseret på narkotikaforebyggelse og afskrækkelse fra kriminalitet; ved forelæggelse af akkurate og bekræftede videnskabelige undersøgelser stiles der mod en afkriminalisering af disse lovovertrædelser beroende på mængden og arten af de konsumerede stoffer.

Kan Kommissionen derfor oplyse, om den anser det for nødvendigt at vedtage direkte foranstaltninger og retningslinjer for de medlemsstater, der viser samme tendenser som ovennævnte, og som har tilpasset sig til fænomenets nye kendetegn?

Svar afgivet på Kommissionens vegne af David Byrne

(25. januar 2001)

Oplysningerne i årsberetningen for 2000 fra Det Europæiske Overvågningscenter for Narkotika og Narkotikamisbrug er i lighed med oplysningerne fra tidligere beretninger blevet nærlæst og udnyttet under udarbejdelsen af Den Europæiske Unions narkotikastrategi(1) og EU's narkotikahandlingsplan 2000-2004(2). Takket være disse beretninger har Kommissionen nu et meget mere nøjagtigt og pålideligt billede af narkotikaproblemet i Unionen.

EU's narkotikahandlingsplan danner ramme om alle narkotikarelaterede aktiviteter og foranstaltninger i EU. Den slår til lyd for en integreret og afbalanceret strategi, ifølge hvilken begrænsning af udbud og efterspørgsel efter narkotika og foranstaltninger mod narkotikahandel er elementer, der understøtter hinanden.

Kommissionen tager de elementer og tendenser, som det ærede medlem nævner, i betragtning ved gennemførelsen af EU's narkotikahandlingsplan. Der vil især blive taget hensyn til dem ved udvælgelsen af projekter, der skal finansieres over forskellige fællesskabsprogrammer.

I forbindelse med EF-handlingsprogrammet vedrørende forebyggelse af narkotikamisbrug er der allerede finansieret mange projekter, der er direkte relevante for de spørgsmål, der tages op i beretningen fra Narkotikacentret. Narkotikarelateret forskning finansieres også gennem rammeprogrammet for Det Europæiske Fællesskabs indsats inden for forskning og udvikling.

Kommissionen vedtog i november 2000 en meddelelse om forebyggelse af kriminalitet i EU(3), hvori der gøres overvejelser om en samlet indsats og fælles retningslinjer for forebyggelse af både kriminalitet og organiseret kriminalitet. Dokumentet indeholder endvidere et forslag til Rådets beslutning om indførelse af et tilskyndelses-, udvekslings-, uddannelses- og samarbejdsprogram inden for forebyggelse af kriminalitet (Hippokrates).

(1) Rådet for Den Europæiske Union, Bruxelles, 1. december 1999, 12555/3/99, rev. 3, limité Cordrogue 64.

(2) Rådet for Den Europæiske Union, Bruxelles, 7. juni 2000, 9283/00, limité, Cordrogue 32.

(3) KOM(2000) 786 endelig.